Document ID: 32005D0730

NÕUKOGU OTSUS,
20. september 2005,
ülemäärase eelarvepuudujäägi kohta Portugalis
(2005/730/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 104 lõiget 6,
võttes arvesse komisjoni soovitust,
võttes arvesse Portugali märkusi,
ning arvestades järgmist:
(1)
Vastavalt asutamislepingu artiklile 104 hoiduvad liikmesriigid ülemäärasest riigieelarve puudujäägist.
(2)
Stabiilsuse ja kasvu pakt põhineb eesmärgil muuta valitsemissektori rahalised vahendid usaldusväärseks, mis on hindade stabiilsuse ning uute töökohtade loomist soodustava tugeva ja püsiva kasvu tingimuste tugevdamise vahendiks.
(3)
Ülemäärase eelarvepuudujäägi menetluse algatamine asutamislepingu artikli 104 kohaselt eeldab otsuse tegemist ülemäärase eelarvepuudujäägi olemasolu kohta. Asutamislepingule lisatud protokoll ülemäärase eelarvepuudujäägi menetluse kohta sisaldab lisasätteid seoses ülemäärase eelarvepuudujäägi menetluse rakendamisega. Nõukogu 22. novembri 1993. aasta määrusega (EÜ) nr 3605/93 Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamise kohta (1) sätestatakse kõnealuse protokolli kohaldamise üksikasjalikud eeskirjad ja mõisted.
(4)
Asutamislepingu artikli 104 lõikega 5 nõutakse, et komisjon esitaks nõukogule arvamuse, kui komisjon on arvamusel, et liikmesriigis on või võib tekkida ülemäärane eelarvepuudujääk. Komisjon esitas nõukogule sellise arvamuse Portugali kohta 20. juulil 2005. Olles arvesse võtnud aruannet kooskõlas asutamislepingu artikli 104 lõikega 3 ja arvestanud majandus- ja rahanduskomitee arvamust kooskõlas asutamislepingu artikli 104 lõikega 4, järeldas komisjon, et Portugalis on ülemäärane eelarvepuudujääk. Komisjon on oma hinnangut esitades arvesse võtnud majandus- ja rahandusministrite nõukogu aruannet stabiilsuse ja kasvu pakti rakendamise parandamise kohta Euroopa Ülemkogule, mille viimane kinnitas 22. märtsil 2005.
(5)
Asutamislepingu artikli 104 lõikega 6 sätestatakse, et nõukogu peaks arvesse võtma asjaomase liikmesriigi iga märkust, mida liikmesriik soovib teha enne üldhinnangule järgnevat otsust ülemäärase eelarvepuudujäägi olemasolu kohta. Portugali puhul viib üldhinnang järgmiste järeldusteni.
(6)
Vastavalt juunis 2005 ajakohastatud Portugali stabiilsusprogrammile on üldine kavandatav riigieelarve puudujääk 2005. aastaks 6,2 % SKTst. Puudujääk ületab märkimisväärselt kontrollväärtuse 3 % SKTst. Kontrollväärtust ületav eelarvepuudujääk ei tulene Portugali ametiasutustest mittesõltuvatest ebaharilikest sündmustest ega tõsisest majanduslikust surutisest. Kuigi SKT kasv on alates 2000. aastast järsult langenud, jõuti 2004. aastal positiivse majanduskasvuni ja komisjoni talituste 2005. aasta kevadprognooside ning 2005. aasta juuni ajakohastatud stabiilsusprogrammi kohaselt on järgnevateks aastateks oodata järkjärgulist, kuid siiski mõõdukat kasvutendentsi. Kuigi negatiivne tootmismahu tühik on märkimisväärne ja lähiaastatel see eelduste kohaselt oluliselt ei vähene, ei ole riigieelarve tasakaalu halvenemine seotud hiljutise tootmismahu tühiku suurenemisega. Seetõttu ei saa kontrollväärtuse ületamist pidada tõsise majandusliku surutise tagajärjeks. Komisjoni talituste 2005. aasta kevadprognoosi kohaselt ületab riigieelarve puudujääk asutamislepingus sätestatud kontrollväärtuse oluliselt ka 2006. aastal, mil oodatakse majandusnäitajate järkjärgulist paranemist. Juunis 2005 ajakohastatud Portugali stabiilsusprogrammis nähakse ette riigieelarve puudujäägi vähendamine lähiaastatel, kuid see ületab siiski kontrollväärtust kuni 2007. aastani.
(7)
Seetõttu ei saa kontrollväärtuse ületamist pidada asutamislepingu ning stabiilsuse ja kasvu pakti tähenduses ajutiseks. See näitab, et asutamislepingu puudujääki käsitlev kriteerium ei ole täidetud.
(8)
Võla suhe SKTsse ületas asutamislepinguga sätestatud kontrollväärtuse 60 % SKTst 2003. aastal, tõustes 2004. aastal 61,9 %ni; see tõus moodustab peaaegu 8,5 % SKTst alates 2000. aastast. Võla suhte kasvu võib selgitada väga madala esmase ülejäägiga, märkimisväärse võlga suurendava varude muutuste korrigeerimisega, ning SKT madala nominaalkasvuga. Juunis 2005 ajakohastatud stabiilsusprogrammis 2005.-2007. aastaks kavandatud võlanäitajad, mis on suures osas kooskõlas komisjoni talituste 2005. aasta kevadprognoosi võlaprognoosidega, ennustavad võla suhte järsku tõusu, mis peaks 2007. aastal jõudma 68 % tasemele. See on vastuolus asutamislepingu nõudega, mille kohaselt juhul, kui ületatakse kontrollväärtus 60 % SKTst, väheneb võla suhe piisavalt ja läheneb kontrollväärtusele rahuldava kiirusega. See näitab, et ka asutamislepingu võlakriteeriumi nõue ei ole täidetud.
(9)
Vastavalt majandus- ja rahandusministrite nõukogu aruandele stabiilsuse ja kasvu pakti rakendamise parandamise kohta Euroopa Ülemkogule, peab teiste asjakohaste tegurite arvesse võtmine nõukogu otsuses kooskõlas asutamislepingu artikli 104 lõikega 6 ülemäärase eelarvepuudujäägi kohta täielikult toimuma tingimusel, mis vastab üldpõhimõttele, et enne teiste asjakohaste tegurite arvesse võtmist on kontrollväärtuse ületamine ajutine ja eelarvepuudujääk püsib kontrollväärtuse lähedal. See tingimus ei ole Portugali puhul täidetud. Asutamislepingu artikli 104 lõikega 6 kooskõlas oleva nõukogu otsuse vastuvõtmiseks ei võeta Portugali puhul arvesse teisi asjakohaseid tegureid,
ON VASTU VÕTNUD KÄESOLEVA OTSUSE:
Artikkel 1
Üldhinnangust järeldub, et Portugalis on ülemäärane eelarvepuudujääk.
Artikkel 2
Käesolev otsus on adresseeritud Portugali Vabariigile.
Brüssel, 20. september 2005

Labels: 2
18